
REZUMAT 


Muzician dedicat reformulării peisajului muzical interbelic francez, Cortot a marcat profund 
devenirea artei muzicale și pedagogiei europene, inclusiv a celei românești. Personalitate 
cumulativă, artizan desăvârșit al suprafeţelor multiple — pianist, profesor, scriitor, om politic 
—, Cortot a reprezentat una dintre cele mai influente personalităţi ale artei muzicale. Articolul 
actual evocă personalitatea sa, prin filtrul datelor biografice, al scrierilor despre el, precum și 
prin cel al activităţii sale de profesor. Evidenţierea personalităţii sale se impune cu atât mai 
mult cu cât anul universitar 2019-2020 a marcat aniversarea la unison a 100 de ani de la 
înfiinţarea celor două instituţii: Academia Naţională de Muzică „Gheorghe Dima” și Ecole 
Normale de Musique de Paris, prestigioasa instituţie fondată de el, unde s-au perfecţionat 
numeroși pianiști, profesori clujeni. Depozitari ai învățăturilor sale, aceștia celebrează prin 
interpretările lor o filiaţie nobilă. 

Cuvinte cheie: Alfred Cortot, pian, Ecole Normale de Musique, Academia Naţională de 
Muzică „Gheorghe Dima”, aniversare centenar 

Introducere 


Muzician dedicat reformulării peisajului muzical interbelic francez, Cortot 
a marcat profund devenirea artei muzicale și pedagogiei europene, inclusiv a celei 
româneşti. 

Evidenţierea personalității sale se impune cu atât mai mult cu cât anul 
universitar 2019-2020 a marcat aniversarea la unison a 100 de ani de la înființarea 
celor două instituții: Academia Naţională de Muzică „Gheorghe Dima” şi Ecole 
Normale de Musique de Paris. Numeroși pianiști, profesori clujeni s-au perfecționat 
la prestigioasa instituție pariziană şi au participat la cursurile sale de măiestrie. 
De aceea, evocarea personalității lui Cortot se impune ca o datorie de onoare, un 
important moment de anamneză, dictat de calendar. 


1. Biografie 


Numeroși cercetători au abordat subiectul vieții lui Alfred Cortot, sondând 
dintr-o diversitate de perspective personalitatea multilaterală a acestuia.! Fiecare a 
contribuit la relevarea realizărilor artistului, a aurei sale ce continuă să lumineze și 
în prezent noile generaţii, datorită numeroaselor sale scrieri, înregistrări, ediţii 
adnotate ale unor partituri, precum și celebrelor sale cursuri de măiestrie. De aceea, 
vom prezenta într-o formulă comprimată datele sale biografice, acest fragment 
constituindu-se într-un pandant la scrierile deja existente. 

Alfred Cortot s-a născut în 1877, la Nyon. Bernard Gavoty remarca faptul că 
la baza alegerii carierei sale a stat dorinţa părinţilor de a-şi orienta fiul spre artă, şi nu 
neapărat preferinţele sau aptitudinile copilului. Aceştia considerau că pasiunea şi 
răbdarea sunt suficiente pentru a izbuti în orice activitate; o idee, desigur, 
discutabilă, dar în acest caz confirmată de evoluţia ulterioară a tânărului, care astfel 
a urmat studiul pianului la Conservatorul din Paris, cu Emile Decombes (discipol al 
lui Chopin) şi Louis Diemer. Un prim succes important repurtat a fost un 
Premier Prix la pian obţinut la vârsta de 19 ani. Debutul său ca solist a avut loc un an 
mai târziu, în 1897, la Concerts Colonne, unde a interpretat Concertul nr. 3 pentru pian 
şi orchestră, op. 37 de Beethoven. A fost o prestație artistică impresionantă, primită 
cu mult entuziasm de către public şi cronicari, care avea să preceadă o lungă serie 
de reuşite. 

Totuşi, Alfred Cortot a simţit că nu îi este suficientă claviatura pentru a-și 
exprima emoțiile. După ce a câștigat Premier Prix, casa Pleyel i-a oferit o excursie la 
Bayreuth, unde a cunoscut-o pe Cosima Wagner, fiica lui Liszt și văduva lui 
Richard Wagner. În tinereţe, el dorea să devină dirijor, iar descoperirea muzicii 


1 Bernard Gavoty, François Anselmini și Remi Jacobs, Jean-Luc Tingaud, Inès Taillandier-Guitard, Taylor 
Karen. 

compozitorului german a acutizat în el acea dorinţă. Astfel, momentul Bayreuth a 
avut un efect catalizator, fiind locul unde el și-a început cariera dirijorală în 1898, 
ca asistent al lui Felix Josef von Mottl şi Hans Richter. Această experienţă a 
determinat pregătirea solidă ce urma a fi fructificată la puţin timp după aceea în 
capitala Franţei, unde dirijează în anul 1902 Amurgul zeilor şi Tristan şi Isolda. 

Proiectele sale ca dirijor nu au diminuat activitatea ca pianist. După succesul 
răsunător cu Tristan, muzicianul a reluat studiul pianului, manifestând un interes 
deosebit pentru cultivarea muzicii camerale. În 1905, împreună cu Jacques Thibaud 
şi Pablo Casals, a alcătuit un trio devenit celebru, ansamblu care s-a aflat în 
prim-planul vieţii muzicale timp îndelungat, până în anul 1944. 

În perioada 1907-1923, Alfred Cortot a predat la Conservatorul din Paris, 
unde a format discipoli, care îi vor călca pe urme în privința măiestriei interpretative: 
Clara Haskil, Yvonne Lefebure, Magda Tagliaferro, Marcelle Meyer, Vlado 
Perlemuter. Desele sale turnee în Europa şi SUA au făcut imposibilă practicarea 
exclusivă a activităţii didactice. De aceea, Cortot a fondat în 1919 Ecole Normale de 
Musique, unde a stabilit programa didactică ce cuprindea materii dintre cele mai 
diverse, cu un accent special pe istoria şi teoria muzicii.? 

Repertoriul abordat de Cortot cuprindea o largă arie stilistică, de la Purcell 
la Stravinski, deşi centrul de greutate l-a constituit muzica romantică, pentru care a 
avut o preferinţă declarată. Remarcăm în mod deosebit afinitatea sa pentru muzica 
lui Chopin, a cărui operă a imprimat-o în întregime. Despre studiile, baladele, 
preludiile, valsurile bardului polonez, Cortot a ţinut conferințe de înalt nivel, 
gândurile sale fiind cuprinse într-o carte de referinţă, Aspects de Chopin, publicată în 
1949 la Editura Albin Michel. 

Numărul înregistrărilor pe disc a fost considerabil, cuprinzând multe lucrări 
de referinţă (doar Arthur Rubinstein i-a întrecut performanţa). Prin interpretările 
sale, atât ca solist, cât şi ca membru al trioului amintit, Cortot a uimit publicul cu 
delicateţea sa de substanţă lirică, noblețea şi extraordinara varietate a timbrului 
pianistic. 

A fost un pionier în abordarea muzicii franceze contemporane, a dedicat trei 
volume promovării acesteia; subtilitatea analizelor cuprinse în cele 500 de pagini ale 
volumelor, precum şi înregistrările cu piese de Debussy şi Ravel, conturează profilul 
ideal al interpretului muzicii franceze. Pe lângă cei doi mari impresioniști, muzica 
lui César Franck, Gabriel Fauré, Emmanuel Chabrier, Paul Dukas, Vincent d'Indy, 
Florent Schmitt, Maurice Emmanuel, Albert Roussel, Erik Satie este analizată şi 
comentată în paginile cărţii lui Cortot, într-o manieră ce relevă capacitatea de analiză 
profundă a pieselor, absolut necesară înţelegerii evoluţiei artei pianistice şi întru 


2 Un aspect care particularizează personalitatea lui Cortot a fost reforma sistemului de învățământ 
muzical francez. Ecole Normale de Musique, instituția întemeiată de el, a devenit o contrapondere 
consistentă la cea a Conservatorului, având o influenţă puternică asupra sistemului educaţional francez, 
influenţă care se remarcă și în zilele noastre. 

totul relevantă pentru demersul interpretativ. Din bogăţia de cărți, articole, prefețe, 
partituri adnotate, deducem că pentru Cortot scrisul se situa în imediata prelungire 
a artei interpretative, fiind un liant între artistul de pe scenă şi public: „Cărţile mele 
sunt însemnările unui interpret ce doreşte să-şi împărtăşească impresiile şi să creeze 
la auditorii operelor pe care el le îndrăgeşte o stare de receptivitate asemănătoare cu 
a lui. Ele nu urmăresc atât rigoarea analizei muzicale şi ingeniozitatea considerației 
estetice, cât expresia caracterului poetic al compozițiilor de care se ocupă.”3 Cortot a 
alcătuit şi a îngrijit ediţii ale lucrărilor de Chopin, Schumann şi Liszt, publicate de 
editura pariziană Salabert. Ele sunt considerate ideale éditions de travail şi includ utile 
exerciţii tehnice. Scrierile sale au avut o valoare pedagogică deosebită, de mare 
impact, atât în timp - ele fiind valabile şi astăzi —, cât şi geografic, de vreme ce au 
fost adoptate în întreaga lume și continuă să fie considerate lucrări de referinţă în 
spectrul bibliografic universal. 

Cunoştinţele şi afinitatea sa pentru cultura germană i-au înlesnit colaborarea 
cu autorităţi din ţara vecină, în 1940-1944, atunci când armata germană a ocupat 
Franţa. Dincolo de activitatea artistică, Alfred Cortot a acceptat funcţii în guvernul 
de la Vichy, fapt ce i-a deschis perspectiva susţinerii unor concerte în Germania. 
Aceste „alunecări”, de neiertat în ochii regimului din ţara sa, au determinat 
considerarea lui de către societatea franceză drept persona non grata. Şi-a continuat, 
însă, proiectele cu același devotament şi a părăsit activitatea la catedră abia în 1961, 
anul pensionării sale.5 

Alfred Cortot a fost un pasionat colecţionar de autografe, literatură, ediţii 
princeps, scrisori, portrete, monede şi timbre filatelice. După moartea sa, imensa 
colecţie de partituri a fost preluată şi împărțită între British Museum din Londra, 
Newberry Library din Chicago şi Universitatea Berkeley din California. 


2. Cortot în oglinda biografiilor 


Pornind de la mărturiile sale, de la importanţa pe care o avea în ecuaţia vieții 
sale activitatea de profesor şi mentor, de formator de talente, am încercat să găsim 
cheia potrivită de interpretare a biografiei sale. 


3 Alfred Cortot, „Prefaţă”, în Muzica franceză pentru pian, Editura Muzicală a Uniunii Compozitorilor, 
București, 1966, p. 4. 
4 Alfred Cortot a avut o colaborare strânsă cu dirijorul german Wilhelm Furtwängler. În timpul 
războiului, când dirijorul l-a invitat pe Cortot să dea concerte în Germania, pianistul a răspuns favorabil; 
a dat primul său concert gratuit în Foaierul francez din Berlin și a cântat zilnic pentru prizonierii francezi. 
Astfel, Cortot a devenit primul muzician francez care a cântat în Germania nazistă; totodată, a întreprins 
două turnee în această ţară, în iunie şi noiembrie 1942, ce vor fi în cele din urmă foarte controversate. 
5 În anii 1940-41, Cortot a condus mai multe misiuni în cadrul Secretariatului General de Arte Frumoase. 
După război, el își recapătă statutul de pianist internaţional, oferind între 1945 și 1958 aproape o mie de 
concerte în întreaga lume. În 1952, Japonia dă chiar și numele său uneia dintre insulele sale — Cortoshima. 

Termenul grecesc pentru a educa pe cineva este rythmizomai; a educa implică 
aşadar ideea de a „ritma” pe cineva, de a-i conferi o anumită regularitate dinamică, 
de a-i regla pasul. Această identificare a educaţiei cu ritmul, cu aşezarea omului 
într-o ordine care-l face să aibă un portret coerent, viu, este esenţială pentru 
înțelegerea rostului educaţiei. 

Viaţa lui Cortot este strâns legată de ideea de educaţie, de mentorat, de 
armonie şi coerență ritmică, ancorată în cadenţa unor intersectări fericite. Cortot nu 
a fost un copil-minune, ci un rod al „întâlnirilor miraculoase” din viaţa lui. A fost, 
pe de o parte, rodul educaţiei alese oferite chiar de familia lui, devenind apoi un 
educator fin la rândul său, care conferea ritm și înţeles discipolilor săi. 
Este important de subliniat faptul că şi el, la rândul lui, a fost prototipul dascălului 
ce lăsa spaţiu ritmului personal de dezvoltare a fiecărui student, în concordanţă cu 
ideea conform căreia mijloacele trebuie să le descopere fiecare student pentru sine. 
Aceasta, de altfel, este marea teză a iluminismului european. Individul trebuie să 
iasă din „minoratul” gândirii, trebuie să raţioneze pe cont propriu. Practic, fiecare 
individ îşi este sieşi materia primă cu care are de lucrat toată viața, iar educația, 
prin profesorii pe care îi angrenează, e „brânciul” binevoitor primit din afară. 

De aceea, cheia de lectură a biografiei sale este cea a devenirii sale sub 
aspectul „întâlnirilor miraculoase” (reale și spirituale) care i-au marcat evoluția. 
Emile Decombe (profesorul care l-a descoperit și i-a oferit șansa să asiste la orele lui, 
la Conservator), Edouard Reisler, Auguste Mangeot (cofondator al Ecole Normale 
de Musique), Pablo Casals, Jacques Thibaud (colegii lui din trio) sunt nume 
„traduse” în întâlniri privilegiate, care au marcat parcursul uman și artistic al lui 
Cortot. Sub aspect spiritual, Chopin, Schumann, Wagner au fost cei care i-au marcat 
decisiv căutările artistice şi cărora muzicianul le-a dedicat mare parte din energia sa 
intepretativ-pedagogică. 

Se impune să facem o ultimă menţiune în acest context al devenirii, prin 
intersecția fericită a destinelor. Este necesar un orizont al așteptărilor, ca o 
precondiţie a întâlnirilor; „ca să poţi întâlni pe cineva, trebuie să ai o direcție a 
aşteptării”7. Alfred Cortot a fost omul tenace, studios, disciplinat, cu o mare putere 
de muncă — aşa cum chiar el mărturisește în interviuri —, mânat de pasiune, dragoste 
de muzică şi oameni, care a ştiut să valorifice șansele ivite. 

Toate aceste influenţe s-au coagulat într-o viață armonioasă, desfășurată sub 
semnul vocației de muzician, în care, printre multe și felurite realizări, strălucesc și 
acelea de dascăl și reformator al sistemului de învățământ francez. 


6 Într-o epocă a adulaţiilor wagneriene, Cortot se înscrie pe linia acestei mode, oferind parizienilor, alături 
de Edouard Reisler, o serie de concerte la două piane, în care cei doi interpretau aranjamente ale lucrărilor 
de Wagner. 

7 Andrei Pleșu, Gabriel Liiceanu, Dialoguri de duminică. O introducere în categoriile vieții, Editura 
Humanitas, București, 2015, p. 176. 

3. Pianistul: opțiuni interpretative 
El căuta opiumul în muzică 
Daniel Barenboim 


Activitatea artistică a lui Cortot s-a desfășurat pe parcursul a mai bine de 
şase decenii, îmbinându-se armonios cu cea de pedagog. Apogeul carierei sale l-a 
atins în perioada interbelică: atunci a dat cele mai multe concerte, a susținut 
numeroase conferinţe, a scris majoritatea lucrărilor sale teoretice, a făcut peste 150 
de înregistrări şi a fondat prestigioasa Școală care îi poartă numele. 

Având în vedere personalitatea artistică proteiformă a lui Alfred Cortot, ne 
este destul de dificil să-l caracterizăm din punct de vedere interpretativ, cu atât mai 
mult cu cât prestațiile sale scenice au fost inegale valoric (lucru, desigur, firesc în 
parcursul profesional al unui muzician). Profesorul Philippe Cassard îl consideră pe 
Cortot relevant ca pianist până în anii 1940, cu un palmares impresionant, valoros, 
cu concerte, înregistrări foarte bune, de referință. O dată cu implicarea în activitatea 
politică, energia, timpul și calitatea acestora, orientate în direcţia activității pianistice 
au scăzut, ceea ce s-a resimțit în calitatea prestaţiilor sale artistice. 


4. Cortot, filosof al interpretării pianistice 


Dacă ar fi să decantăm principalele aspecte specifice personalităţii artistice 
ale lui Alfred Cortot, prima sa mare calitate, care l-a distins în raport cu alți pianiști 
ai vremii lui, a fost aceea de gânditor, de filosof al interpretării pianistice. A fost 
calitatea primordială, iar filosofia, problematizarea, a fost idealul său în interpretare, 
scopul ultim al cântatului la pian. Absolut tot ceea ce trăia, învăţa, exersa, simţea, 
citea era conjugat cu țelul său, acela de a îngloba muzica în ceva mai înalt decât o 
execuție mecanică a pieselor. Ceea ce explică convergenţele sinestezice ale 
comentariilor sale pedagogice. Colegul său, maestrul Alfredo Casella, a subliniat 
acest aspect: „Cortot reprezintă cazul foarte rar al unui om care gândește în fața 
claviaturii”8 [s. n.]. Acest lucru se află în strânsă legătură cu vastul bagaj 
informaţional. Alfred Cortot a fost un uomo universale, un spirit renascentist, dedicat 
cunoaşterii lumii. 

Demersul de cercetare istoriografică, pe care acesta îl inițiază, înglobat în 
demersul interpretativ, se corelează cu tendinţa cultural-științifică a vremii sale în 
domeniul muzical. Cortot și-a început cariera pedagogică și interpretativă într-o 
perioadă în care istoria muzicii se cristalizase ca știință în sine. Era vremea scrierilor 
lui Romain Rolland, Andre Pirro, Paul-Marie Masson, iar înainte de ei, a celor 
semnate de Louis-Albert Bourgault-Ducoudray, profesor de istorie și teorie 
muzicală la Conservator din anul 1878. De asemenea, în vremea lui Cortot se iveau 


8 „Cortot réalise le cas très rare d'un homme qui pense devant le clavier” [s. n.]. Alfredo Casella, apud Bernard 
Gavoty, Alfred Cortot. Biographie, Editura Buchet/Chastel, Paris, 1977, p. 290. 

zorii a ceea ce numim astăzi interpretarea istoric-informată; adică acea conștiință 
muzical-istorică, ce se traducea printr-un interes crescând pentru muzica veche, 
pentru instrumentele de epocă, interpretarea în spiritul și stilul specific acesteia, un 
interes intens cultivat de Louis Di&mer şi, mai apoi, de clavecinista Wanda 
Landowska, profesoară la Școala Normală din Paris. În această privință, Cortot nu 
urmărea atât de mult să obţină sonoritatea originară (deşi şi aceasta era foarte 
importantă), cât să înţeleagă și să cuprindă în interpretarea sa gândirea originară. 

Cortot evocă în scrierile sale un aspect destul de rar, invocat de către alți 
maeştri ai pianului: dimensiunea spirituală, valenţele religioase ale muzicii. Într-o 
lume a secolului al XIX-lea în care „Dumnezeu este mort” (aşa cum declara 
Nietzsche în 1882), Cortot înţelege și avansează atât ideea interpretării pianistice ca 
o nouă formă de raportare la divinitate, cât şi a concertelor ca o manifestare a 
comuniunii. În cursurile şi scrierile sale, făcea adeseori trimitere la acest aspect, 
la misiunea aproape sacerdotală a muzicianului, considerând că această profesie se 
situa în prelungirea unei datorii sacre. „Muzica trebuie să fie contagioasă, în mod 
periculos, sublim. [...] Trebuie, fără oprire, fără odihnă, să încercaţi să descoperiți 
secretul său, să-i aduceţi cu o inimă înflăcărată toate resursele imaginaţiei și ale 
iubirii voastre. Și lucrările pe care le interpretaţi, cu această înțelegere în fiecare zi 
tot mai adâncă a misterului profund al artei, pot naște, într-un moment sacru al 
studiilor voastre, acest fior interior care te face să presimţi apropierea adevărului 
artistic. În acea zi, tehnica voastră va progresa, fără să vă îndoiţi de aceasta, mai 
eficient decât luni de exerciții fără scop, de game fără finalitate, de virtuozitate 
sterilă. Ea va deveni în sfârşit mijlocul și nu scopul, iar această necesitate morală în 
slujba căreia vă veţi pune degetele, aceea de a exprima gândurile voastre, vă va 
permite să fiți un interpret și nu un executant”*. Cortot plasa activitatea de pianist 
în prelungirea unei misiuni de natură morală, sacră, sfântă, cu implicaţii spirituale. 
În viziunea sa, un pianist este, mai presus de toate, un muzician, iar un muzician 
este o entitate superioară, care trece mesajul compozitorului prin filtrul imaginației 
sale, al universului său afectiv, cognitiv, spiritual.10 


5. Cortot — profesorul 


5. 1. Sfaturi către tinerii profesori 

Alfred Cortot avea câteva repere clare și importante în ceea ce priveşte 
educaţia și mijloacele sale pedagogice. Într-o broșură redactată pentru studenţii 
Şcolii Normale, care studiau pentru a deveni profesori, apar următoarele 
recomandări: 


° Alfred Cortot apud Jeanne Thieffry, „Les Cours d'Interprstation à l'Ecole Normale de Musique”, 
în Le Monde musical, nr. 11-12, anul 33, 1922, p. 210. 

1 Pe piatra funerară a lui Cortot scrie: „Alfred Cortot: muzician”. 

1.  „Porniţi întotdeauna de la principiul că elevul trebuie câștigat pentru 
cauza muzicii; studenţii slabi sunt onoarea profesorilor buni. Nu există 
niciun merit în dezvoltarea talentului unui elev înzestrat, dar există o 
bucurie infinită în a stârni într-o personalitate recalcitrantă gustul 
muzicii și inteligenţa interpretării; 

2. Să fiţi iubiţi de elevi. Nu uitaţi că, în special pentru începători, dorința 
de a-i face pe plac profesorului lor și de a obţine un cuvânt de încurajare 
depășește în general valoarea intrinsecă a efortului lor; 

3.  Exersarea muzicii, regulile sale complicate, dificultatea fără plăcere 
muzicală a primelor contacte cu instrumentul pot apărea de o inutilitate 
absolută, dacă nu se oferă o perspectivă și exemple atractive; 

4.  Stabiliți pentru toţi elevii sentimentul de corectitudine absolută. Nu 
arătaţi preferințe personale sau lipsă de interes. Toţi elevii au dreptul 
la aceeași atenţie din partea profesorului; 

5. Trebuie să vă abţineţi de a ridiculiza greșelile unui elev în faţa colegilor 
de clasă. Incurajaţi, nu dezarmaţi; 

6.  Faceţi-i să iubească muzica în general, nu doar pianul; 

7. Nu uitaţi, felul în care predaţi va fi model pentru discipolii voştri în 
activitatea lor ulterioară ca profesori”. 

Dincolo de rigoarea şi de eficienţa lor, principiile lui Cortot reflectă 
rafinamentul său psihologic, ce seconda în permanenţă abordarea sa pedagogică. 
Sfaturile sale ţintesc spre obiective precise, vizând toţi parametrii de care trebuie să 
se țină cont în evoluţia pianistică a elevului: tehnic, interpretativ şi metodic. Aceste 
principii practice erau temelia unei misiuni speciale pe care o avea profesorul, care 
trebuia nu doar să susțină „lecţii de pian”? — aceasta este o expresie față de care 
Cortot avea oroare. El prefera să folosească expresia „lecţii de dragoste pentru artă”. 

Cortot considera că ceea ce descoperi singur este cel mai valoros, îi sfătuia 
pe elevi să gândească, îi învăţa să înveţe: să distingă esenţialul dintr-o partitură, 
să ştie să facă o fişă cu punctele și subpunctele ei de analiză, să organizeze o temă pe 
structuri logice ca să poată realiza o expunere coerentă. 

De altfel, Cortot apelează la o metaforă pe care se întemeiază multe dintre 
abordările educaţiei, metafora agrară: mintea este concepută inițial ca un teren viran, 
necultivat. Şcoala, învățătorul în sens generic, vine şi se ocupă de acest sol necultivat, 
îl irigă, îi dă îngrășămintele potrivite, acumulările culturale ale omenirii, îl face 
rodnic, transformă un măr sălbatic într-un măr cultivat.!5 

Toate aceste idei erau aplicate de Cortot în cursurile sale de măiestrie, 
cursuri ce se constituiau în adevărate evenimente ale lumii muzicale. 


11 Bernard Gavoty, op. cit., pp. 314-315. 
12 Idem, p. 311. 
13 Din cultură a pământului, cultus agrorum, educaţia devine cultură spirituală: cultura animae (Cicero). 

5.2 Cursurile de măiestrie 

Cursurile de interpretare desfășurate la Ecole Normale au reprezentat o 
noutate în peisajul învățământului muzical francez. Acestea au fost organizate la 
inițiativa lui Auguste Mangeot, o inițiativă care a coagulat nume mari ale pedagogiei 
şi artei interpretative și a adus prestigiu Școlii. 

În fiecare lună de iunie sau iulie, timp de trei săptămâni, în sala de concerte 
a Ecole Normale de Paris, se întruneau zeci de interpreți din numeroase ţări şi 
aproape cinci sute de auditori, toți nerăbdători să audă ideile lui Cortot despre 
Romantism sau despre literatura franceză pentru pian. Adesea participanții stăteau 
chiar pe scenă, în spatele lui Cortot şi al celor două piane de concert Pleyel — nu doar 
pentru a avea o imagine bună a metodelor, ci şi din motive de spaţiu. Cortot a permis 
ca anumite cursuri să fie publicate; ele sunt destul de detaliate și relevă fidel 
atmosfera. A vorbit pe larg, a explicat puncte tehnice, dar mai ales a explicat spiritul 
esenţial al muzicii, pe care el căuta să-l comunice unui public pasionat. 

Parcurgând documentele școlii şi mărturiile absolvenţilor, realizăm că o 
lecţie de pian susţinută de Alfred Cortot era o pledoarie pentru farmecul inegalabil 
al artei. Înainte de a atinge clapele, era foarte importantă asimilarea la nivel cognitiv 
a muzicii. În acest sens, ca un preambul la momentul interpretării pianistice, Cortot 
solicita interpreţilor o analiză complexă a lucrărilor. Studenţii care doreau să îi cânte, 
trebuiau să realizeze o fișă analitică a lucrării pe care urmau să o interpreteze. 
Aceasta presupunea următoarele date: nume, prenume, data, locul de naştere și de 
deces al compozitorului; naționalitatea compozitorului; titlul lucrării, numărul de 
opus, data şi dedicatorul; circumstanţele în care a fost compusă lucrarea (din cele 
mărturisite de compozitor); particularități ale piesei (analiză armonică, influențe, 
analogii, filiaţii); caracterul şi sensul lucrării (în opinia interpretului); comentariu 
estetic și tehnic, sfaturi pentru studiu și interpretare. 

Cu toate că maestrul era exigent în privința elaborării acestor texte de către 
tinerii interpreţi, scopul urmărit de el nu era o disecție rece a partiturii, ci acela de a 
le dezvolta imaginaţia, simţul critic personal, capacitatea de a argumenta, ca un 
demers de comprehensiune a lucrării în complexitatea sa. După corectarea notițelor 
în plen, se trecea la interpretarea piesei. Așa cum recomanda, Cortot asculta piesa 
fără întrerupere, cu cea mai mare atenţie. Calmul, răbdarea sa infinită, discreția sa 
în acele momente de mare tensiune emoțională pentru tinerii interpreţi, confereau 
încredere şi curaj chiar şi celor mai timizi dintre ei. 

Cortot considera că emoția unei epoci se traduce prin intermediul oamenilor 
săi de geniu. Astfel, întrebările la care trebuiau să răspundă studenţii se nuanțau: 
care este data compoziţiei? Care au fost evenimentele marcante din acea perioadă? 
Cum se situează această lucrare în creaţia generală a compozitorului? Care sunt 
compoziţiile anterioare, precum și cele ulterioare? Care sunt influenţele stilistice? 
Există analogii posibile cu alte lucrări? În ce circumstanţe a fost scrisă lucrarea? Cu 
ce scop? Cui i-a fost dedicată? 

Despre compozitor, Cortot recomanda un plan de cercetare asemănător: 
care este naționalitatea sa, educaţia? Care sunt evenimentele care i-au marcat viața? 
Unde a călătorit şi ce a vizitat? A trăit şi a compus în alte țări? Care au fost lecturile, 
care l-au influențat? A lăsat compozitorul însemnări sau scrisori despre lucrările 
publicate? 

Toate aceste ramificații ale demersului investigativ convergeau spre o 
interpretare autentică, istoric-informată, atât de necesară actului interpretativ. 

Poate că sunt muzicologi, teoreticieni care contestă abordarea lui Cortot, 
care consideră că înțelegerea muzicii se realizează nu prin cunoaștere, ci prin trăire. 
Însă aşa cum considera muzicologul Francisc László, abordarea teoretică a 
fenomenului muzical este benefică, facilitând chiar şi prin înțelegerea relativă și 
parţială, trăirea acestuia.!4 

Prin activitatea sa complexă — pianist, pedagog, scriitor — Alfred Cortot a fost 
unul dintre cei mai influenţi muzicieni ai secolului XX. Marele muzician a fost un 
ambasador cultural dedicat, cutezător, vizionar. Prin muzică, el a creat între cele 
două instituţii de artă, Academia de Muzică „Gheorghe Dima” din Cluj-Napoca și 
Ecole Normale de Musique de Paris, punți care dăinuie şi astăzi. 


BIBLIOGRAFIE 


ANSELMINI, Francois, REMI, Jacobs, Alfred Cortot, Editura Fayard, Paris, 2018 

BARENBOIM, Daniel, O viață în slujba muzicii, Editura Humanitas, București, 2015 

CORTOT, Alfred, Muzica franceză pentru pian, Editura Muzicală a Uniunii Compozitorilor, 
București, 1966 

GAVOTY, Bernard, Alfred Cortot, Biographie, Editura Buchet/Chastel, Paris, 1977 

LÁSZLÓ, Francisc, „Ars musicologica — mousike și logos, exerciţii și experiențe de 
cartografiere a muzicalităţii”, în Poetica muzicală, ed. Oleg Garaz, Casa Cărţii de 
Știință, Cluj-Napoca, 2003, pp. 145-169. Accesibil în format digital la 
https://www.academia.edu/11403127/Ars Musicologica - 

Logos_YC5%9Fi Mousike 


14 Muzicologul lansează chiar o paralelă a muzicii cu ştiinţa despre Dumnezeu: „Tot ce s-a spus despre El 
în cursul mileniilor nu este decât o mulțime de contribuţii minore în comparaţie cu măreţia Lui. Teologia 
nu-L va explica niciodată exhaustiv pe Dumnezeu. Dacă ființa Lui ar putea fi explicată de teologie, El ar 
înceta să fie Dumnezeu. [...] muzica este un fel de divinitate, un absolut incognoscibil, ceea ce însă nu 
înseamnă că nu avem obligația morală de a ne apropia de ea, cât putem, cu mijloacele și metodele noastre 
pedestre de cunoaștere. Sufăr mai puţin de imensa distanţă care mă desparte de înţelegerea totală a 
muzicii, decât mă bucur de pașii pe care îi fac spre ea”, într-un interviu realizat de Oleg Garaz, 

„Ars musicologica — mousike și logos, exerciții și experienţe de cartografiere a muzicalităţii”, în Poetica 
muzicală, Casa Cărţii de Ştiinţă, Cluj-Napoca, 2003, p. 155. Accesibil în format digital la 
https://www.academia.edu/11403127/Ars Musicologica_- 

Logos %C5%9Fi Mousike exerci C5%A3ii %C5%9Fi experien%C5%A3e ale me%C5%9Fte%C5%9 
Fugului de cartografiere muzicalYWC4%83_interviu cu muzicologul Laszlo Ferenc text publicat %C 
3%AEn volumul Poetica muzical%C4%83 %C3%AEn convorbiri Editura Casa C%C4%83r%C5%A3 
ii de YC5Y%9EtiinY%C5%A3%C4%83 Cluj-Napoca 2003 pp. 145-169, accesat la data de 01. 09. 2020. 

Lucrări de muzicologie, XXXV /2, 2020 
53 


Cristina Eleonora Pascu 
Alfred Cortot, portretul unui fondator de școală 


exerci YC5Y%A3ii %C5%9Fi experienYC5%A3e ale meY%C5%9Fte%C5%9Fugului 
de cartografiere muzical%C4%83_interviu cu muzicologul Laszlo Ferenc text 
publicat %C3%AEn volumul Poetica_muzical%C4%83_%C3%AEn convorbiri E 
ditura Casa CY%WC4%83r%C5%A3ii de %C5%9Etiin%C5%A3%C4%83_Cluj- 
Napoca 2003 pp. 145-169 
PLEȘU, Andrei, LIICEANU, Gabriel, Dialoguri de duminică. O introducere în categoriile vieții, 
Editura Humanitas, Bucureşti, 2015 
TAYLOR, Karen M., Alfred Cortot. His Interpretive Art and Teachings, teză de doctorat, 
University of Indiana, 1988 
THIEFFRY, Jeanne, „Les Cours d'Interpretation à l'Ecole Normale de Musique”, în Le Monde 
musical, nr. 11-12, anul 33, 1922 


Lucrări de muzicologie, XXXV /2, 2020 
54 


